Uit die howe - Howe - Republikein
Friday, January 18th, 19:25:16
08 November 2018 | Howe
Geen borgtog vir moordverdagte
Keetmanshoop - Mnr. Immanuel Petrus (22), wat Saterdag na bewering die 28-jarige me. Engeline Rooi met 'n skerp voorwerp in 'n kroeg in Tseiblaagte doodgesteek het, is borgtog geweier.
Petrus het Dinsdag sy eerste verskyning in die hof op Keetmanshoop gemaak. Landdros Melissa Mungunda het gesê sy vrees Petrus kan met die polisieondersoek inmeng, en dit is nie in openbare belang dat borgtog toegestaan word nie.
Die oorledene was glo 'n eksmeisie van Petrus.
Die saak is tot 16 Januarie 2019 uitgestel sodat die ondersoek kan voortduur en die beskuldigde om regshulp kan aansoek doen. – Nampa
Staatsgetuie vertel van rusie
Windhoek - 'n Staatsgetuie in die moordverhoor van mnr. Johny Ryno Diergaardt het Dinsdag in die hoërhof in Windhoek getuig hoe Diergaardt met wyle me. Tiffany Tanita Lewin gestry het.
Diergaardt het Lewin na bewering in 2014 voor haar vierjarige seuntjie doodgesteek.
Me. Abida McNab was teenwoordig tydens 'n rusie met Lewin in 'n klub waar Diergaardt die oorledene glo geklap het.
Op die dag van Lewin se dood het Diergaardt glo na haar huis gegaan, haar foon en sonbril gevat en gesê dit is met sy geld gekoop. As Lewin dit wil terughê, moet sy dit by hom kom haal, het Diergaardt glo gesê.
Die verhoor duur voort en Diergaardt bly in aanhouding. - Nampa
Moordsaak tot Januarie uitgestel
Mariental – Mnr. Patrick Skrywer (57), wat daarvan beskuldig word dat hy mnr. Willem Johannes Pieters (51) in Julie vermoor het, het Maandag vir die derde keer in die landdroshof op Mariental verskyn.
Hy het Pieters na bewering in die Ombili-woonbuurt in die nek gesteek. Pieters is na die staatshospitaal op Mariental gehaas, maar het die volgende dag gesterf.
Landdros Verinao Kamahene het die saak tot 29 Januarie 2019 vir verdere ondersoek uitgestel en sodat Skrywer regshulp kan bekom. Skrywer bly in aanhouding. - Nampa